google/wiki40b huggingface dataset:
Ταινιοθήκη της Ελλάδος

Ιστορία

Το ίδρυμα ιδρύθηκε το 1963 με την επωνυμία «Αρχεία Ταινιών Ελλάδος-Ταινιοθήκη της Ελλάδος» με το Βασιλικό Διάταγμα 105/1963 και αποτέλεσε μετεξέλιξη της Κινηματογραφικής Λέσχης Αθηνών που είχε ιδρυθεί το 1950 από την Ένωση Κριτικών Κινηματογράφου Αθηνών. Πρώτη πρόεδρος του ιδρύματος υπήρξε η Αγλαΐα Μητροπούλου. που χάρη στη φιλία της με τον διευθυντή της Γαλλικής Ταινιοθήκης Ανρί Λαγκλουά  κατάφερε να αποσπάσει, σε μορφή δανεισμού, πολλά προγράμματα όπως αφιερώματα σε δημιουργούς, σχολές, εθνικές κινηματογραφίες και άλλα.
Στις 4 Δεκεμβρίου του 2014, η Ταινιοθήκης της Ελλάδος, ψηφίστηκε από την Ολομέλεια της Βουλής, ως επίσημος φορέας διαφύλαξης κινηματογραφικής κληρονομιάς.
Στο 37ο Φεστιβάλ Ντοκιμαντέρ που έγινε στο Παρίσι και, συγκεκριμένα, στο Κέντρο Πομπιντού, η Ταινιοθήκη της Ελλάδας, τιμήθηκε ως το τιμώμενο κινηματογραφικό αρχείο του 37oυ Διεθνούς Φε­στιβάλ Ντοκιμαντέρ «Cinéma du réel», για το 2015. Αυτή ήταν η τρίτη συνεχόμενη χρονιά, που τιμήθηκε η ειδική θεματική ενότητα σε ταινιοθήκες. Τις δύο προηγούμενες χρονιές είχα τιμηθεί το 2013 και το 2014, η Ταινιοθήκη της Χιλής και η Ταινιοθήκη της Πορτογαλίας, αντιστοίχως.

Αρχεία

Το αρχείο του ιδρύματος περιέχει 10.000 ταινίες εκ των οποίων 600 είναι ελληνικής παραγωγής.
984 Γκρέτια

Φυσικά χαρακτηριστικά

Η μέση διάμετρος της Γκρέτια εκτιμάται σε 31,91 χιλιόμετρα. O φασματικός τύπος της είναι Sr (λιθώδης), ενώ το άλβεδό της είναι από τα υψηλότερα για αστεροειδή: 0,4239. Η Γκρέτια περιστρέφεται γύρω από τον εαυτό της μία φορά κάθε 5 ώρες και 47 λεπτά.
Πριγκιπάτο του Τάραντα

Το Πριγκιπάτο του Τάραντα ήταν ένα Μεσαιωνικό κράτος, που ίδρυσε ο Βοημούνδος Α΄ πρίγκιπας της Αντιόχειας (1088), μεγαλύτερος γιος του Ροβέρτου Γυισκάρδου, όταν έκλεισε ειρήνη με τον μικρότερο αδελφό του Ρογήρο Α΄ δούκα της Απουλίας. Τα δύο αδέλφια είχαν μία έντονη διαφωνία σχετικά με την διαδοχή στην Κομητεία της Απουλίας και της Καλαβρίας. Ο Βοημούνδος Α΄ αναβάθμισε την παλιότερη Κομητεία του Τάραντα, που είχε ιδρύσει ο Γοδεφρείδος του Τάραντα (1063), σε Πριγκιπάτο (1088).
Πρωτεύουσα του πριγκιπάτου έγινε ο Τάραντας, που βρισκόταν στην Απουλία και περιείχε το νότιο τμήμα της περιφέρειας. Διατηρήθηκε 377 χρόνια και ήταν ένα πανίσχυρο φέουδο στο Βασίλειο της Σικελίας· μερικές φορές ο βασιλιάς έδινε τον τίτλο σαν δώρο στην σύζυγο ή στον διάδοχό του. Όταν ο Οίκος των Καπετιδών-Ανζού διαιρέθηκε, ο Τάραντας πέρασε στον κλάδο του Δυρραχίου (1394 - 1463).
Ο Φερδινάνδος Α΄ της Νεαπόλεως ένωσε το Πριγκιπάτο του Τάραντα με το Βασίλειο της Νεαπόλεως, όταν πέθανε η σύζυγός του Ισαβέλλα του Κλερμόν. Έτσι το πριγκιπάτο έληξε, αλλά ο βασιλιάς έδινε συχνά τον τίτλο στον διάδοχο· ο πρώτος που το δέχτηκε ήταν ο μεγαλύτερος γιος του Αλφόνσος Β΄ της Νεαπόλεως.
NGC 26

Ο NGC 26 είναι σπειροειδής γαλαξίας στον αστερισμό Πήγασο. Απέχει περίπου 215 εκατομμύρια έτη φωτός από τη Γη και έχει διάμετρο της τάξεως των 105.000 ετών φωτός. Τον ανακάλυψε ο αστρονόμος Χάινριχ ντ' Αρέ (Heinrich Louis d’Arrest).
Γεώργιος Σερεμέτης

Βιογραφικό

Γεννήθηκε το 1879 στην Σκαμνιά Ελασσόνας, η οποία τότε βρισκόταν υπό Οθωμανική κατοχή. Σχεδόν αμέσως μετά την γέννηση του, η οικογένεια του μετοίκησε στη Λάρισα ώστε να βρίσκεται εντός των ορίων του Ελληνικού κράτους. Το 1897 ο Γεώργιος Σερεμέτης εγγράφηκε στη Νομική σχολή του Πανεπιστημίου Αθηνών από όπου αποφοίτησε το 1902. Εξάσκησε το επάγγελμα του δικηγόρου στην Λάρισα για 10 περίπου χρόνια.
Το 1913 εγκαταστάθηκε στην απελευθερωμένη Θεσσαλονίκη, όπου και συνέχισε να εξασκεί το επάγγελμα του δικηγόρου. Από το 1914 έως το 1922 συμμετείχε ως μέλος στο Διοικητικού Συμβουλίου του δικηγορικού συλλόγου Θεσσαλονίκης και από το 1922 έως το 1926 ως γενικός γραμματέας. Το 1922 παντρεύθηκε την Καλλιόπη Τάττη με την οποία απέκτησε 2 γιούς τον Δημήτρη και τον Μιχάλη. 
Από το 1926 έως και το 1945 εξελέγονταν συνεχώς πρόεδρος του Δικηγορικού συλλόγου Θεσσαλονίκης.
Αντιλαμβανόμενος την έλλειψη ενός ταμείου προνοίας για τους Δικηγόρους προσπάθησε και τελικά κατάφερε, με την συμπαράσταση του τότε προέδρου του Ταμείου Νομικών Δ. Βλάχου, να ιδρυθεί το Πρώτο ταμείο προνοίας Δικηγόρων της Ελλάδος στην Θεσσαλονίκη.
Στις 27 Ιανουαρίου 1943 ο δήμαρχος Θεσσαλονίκης Κωνσταντίνος Μερκουρίου απολύθηκε από τον κατοχικό Υπουργό Εσωτερικών Αναστάσιο Ταβουλάρη και ο Γεώργιος Σερεμέτης ακολούθως ανέλαβε τη θέση του διορισμένου Δημάρχου.
Κατά τους μήνες που ακολούθησαν ο Γεώργιος Σερεμέτης υπηρέτησε την πόλη από το αξίωμα του Δημάρχου προσπαθώντας να ανακουφίσει τον πληθυσμό της πόλης με την οργάνωση συσσιτίων για τους απόρους και την προσπάθεια για την καλύτερη λειτουργία των νοσοκομείων  η λειτουργία των οποίων παρουσίαζε πολλές δυσκολίες λόγω ελλείψεων σε φάρμακα. Με συνεχείς πιέσεις προς τις Γερμανικές αρχές κατοχής και εκκλήσεις προς τον Ερυθρό σταυρό έγινε δυνατή η λειτουργία των νοσοκομείων. Ταυτόχρονα, με την συνεργασία του ιατρικού προσωπικού προσπάθησαν και σε πολλές περιπτώσεις κατάφεραν να γλυτώσουν από την εκτέλεση διωκόμενους αγωνιστές της Εθνικής αντιστάσεως.
Τον Οκτώβριο του 1944 με την συνεργασία του μητροπολίτη Θεσσαλονίκης Γενναδίου και των εκπροσώπων του Ερυθρού σταυρού κατάφερε να μεταπείσει τις Γερμανικές αρχές ώστε να μην ανατινάξουν τις εγκαταστάσεις του λιμανιού της Θεσσαλονίκης. Οι αποχωρούντες Γερμανοί αρκέσθηκαν να βυθίσουν 2 παλιά εμπορικά πλοία στην είσοδο του λιμανιού αφήνοντας όμως ανέπαφες τις εγκαταστάσεις του. 
Λίγο μετά την απελευθέρωση ενώ εξακολουθούσε να βρίσκεται στην προεδρία του Δικηγορικού συλλόγου Θεσσαλονίκης διαπιστώθηκε σοβαρό πρόβλημα στην καρδιακή λειτουργία και συνταξιοδοτήθηκε. 
Πέθανε το 1950 από καρδιακή ανεπάρκεια.
1012 Σαρεμά

Φυσικά χαρακτηριστικά

Η μέση διάμετρος της Σαρεμά εκτιμάται σε 21,12 χιλιόμετρα. O φασματικός τύπος της είναι F, ενώ το άλβεδό της είναι 0,430. Η Σαρεμά περιστρέφεται γύρω από τον εαυτό της μία φορά κάθε 10 ώρες και 19 λεπτά.
Πείρασος

Ο Πείρασος είναι πρόσωπο της Ελληνικής Μυθολογίας ήταν γιος του Άργου και αδελφός του Φόρβαντα.
Σύμφωνα με τις αναφορές του Παυσανία (Β,16-1) ο Πείρασος είχε αφιερώσει στο Ναό της θεάς Ήρας, στη Τίρυνθα ένα ξόανο της θεάς φτιαγμένο από ξύλο αγριαχλαδιάς. Μάλιστα το ξόανο αυτό υπήρχε επί Παυσανία αφού το είχε δει ο ίδιος στο Ηραίο του Άργους όπου το είχαν μεταφέρει οι Αργείοι όταν κατέλαβαν την Τίρυνθα.
Η Εναλλακτική (Δανία)

Ιστορία

Στις 17 Σεπτεμβρίου 2013, ο Ούφε Έλμπεκ ανακοίνωσε την αποχώρησή του από το Δανικό Κοινωνικό Φιλελεύθερο Κόμμα. Δύο μήνες αργότερα, ανακοινώθηκε η ίδρυση της Εναλλακτικής σε συνέντευξη τύπου στο Παλάτι Κρίστιανσμποργκ, έδρα του Φόλκετινγκ.
Το όνομα εγκρίθηκε από την Εφορευτική Επιτροπή της Δανίας, η οποία είναι όργανο του Υπουργείου Οικονομίας και Εσωτερικών Θεμάτων, ενώ αναγνωρίστηκε ως κόμμα στις 23 Φεβρουαρίου 2015 έχοντας συλλέξει τον απαραίτητο αριθμό υπογραφών.
Γκραν Πρι Γαλλίας 2018 (Φόρμουλα 1)

Αγώνας

Ο αγώνας διεξήχθει την Κυριακή 24 Ιουνίου 2018.
Πολύβιος Κορύλλος

Βιογραφικά στοιχεία

Γεννήθηκε στις 2 Νοεμβρίου του 1881 στην Πάτρα και ήταν γιος του Νικόλαου Κορύλλου, δικηγόρου και αδερφού του πολιτικού Χρήστου Κορύλλου, και της Βασιλικής Σταμπαδού. Σπούδασε ιατρική στην Αθήνα και το Παρίσι.
Το 1918 διορίστηκε καθηγητής της χειρουργικής στο πανεπιστήμιο Αθηνών ενώ ιστορική ήταν η διαμάχη του με τον ιατρό Μαρίνο Γερουλάνο. Η κόντρα των δύο αυτών αντρών ξεκινούσε από το 1910 αλλά κορυφώθηκε στις αρχαιρεσίες της ιατρικής εταιρείας του 1920. Ο Κορύλλος αντιπολιτευόμενος του Γερουλάνου συγκρούστηκε αρκετές φορές χωρίς όμως να καταφέρει να εκλεγεί ο ίδιος πρόεδρος σε αντίθεση με τον Γερουλάνο. Τελικά τον ίδιο χρόνο παραιτήθηκε από μέλος της ιατρικής εταιρείας και ιδιώτευσε μέχρι το 1922. Το 1922, όντας ακραιφνής βενιζελικός, φυλακίστηκε για συνωμοσία κατά του βασιλέα. Ύστερα από αυτό το περιστατικό αναχώρησε για την Νέα Υόρκη, όπου διετέλεσε στο εκεί πανεπιστήμιο καθηγητής χειρουργικής, θέση την οποία διατήρησε μέχρι θανάτου του.
Είχε στην κατοχή του τον πίνακα με την ορκωμοσία του Θεόδωρου Κολοκοτρώνη, έργο του Διονυσίου Τσόκου, τον οποίο τελικά δώρησε στο μουσείο της ιστορικής και εθνολογικής εταιρείας.
Απεβίωσε στις 26 Ιουλίου 1937 στη Νέα Υόρκη και ήταν παντρεμένος με την Λόη Ράλλη, κόρη του Αντωνίου Ράλλη, γόνου της ιστορικής οικογένειας των Ράλληδων. Σύζυγός του είχε υπάρξει και η Ελένη Ουράνη, το γένος Νεγρεπόντη, μετέπειτα σύζυγος του ποιητή Κώστα Ουράνη και γνωστή με το φιλολογικό ψευδώνυμο Άλκης Θρύλος. Την βιβλιοθήκη του και τα χειρουργικά του εργαλεία τα δώρισε με την διαθήκη του στο δημοτικό νοσοκομείο Πατρών.
Κρηστώνη Κιλκίς

Γεωγραφία - Ιστορία

Η Κρηστώνη βρίσκεται στο κέντρο του νομού και απέχει 4 χλμ. νοτιοδυτικά από την πόλη του Κιλκίς και 48 χλμ. βόρεια  από την  Θεσσαλονίκη. Λόγω της κοντινής απόστασης, αλλά και της οικοδομικής ανάπτυξης η Κρηστώνη πλέον θεωρείται προάστιο του Κιλκίς, ενώ στον οικισμό βρίσκεται ο Σιδηροδρομικός Σταθμός της πόλης του Κιλκίς. Επίσης υπάρχει πολεμικό κοιμητήριο της Κοινοπολιτείας (τάφοι Άγγλων αξιωματικών, υπαξιωματικών και στρατιωτών) από τον Α΄ Παγκόσμιο Πόλεμο. Στον οικισμό αυτό εγκαταστάθηκαν τη δεκαετία του 1990 νεοπρόσφυγες Πόντιοι από τις περιοχές της πρώην Σοβιετικής Ένωσης.

Ονομασία - Διοικητικά

Η παλιά ονομασία του χωριού ήταν Σαρή Γκιόλ (Κίτρινη Λίμνη) και με το όνομα αυτό αναφέρεται το 1919 ως έδρα της ομώνυμης κοινότητας. Το 1926 μετονομάζεται σε Κρηστών και το 1940 διορθώνεται σε Κρηστώνη. Σύμφωνα με το πρόγραμμα Καλλικράτης αποτελεί την τοπική κοινότητα Κρηστώνης που ανήκει στη δημοτική ενότητα Κιλκίς του δήμου Κιλκίς και σύμφωνα με την απογραφή 2011 έχει πληθυσμό 988 κατοίκους και μέγεθος περίπου 100 εκτάρια.

Αθλητισμός

Η ποδοσφαιρική ομάδα του χωριού είναι ο Ποδοσφαιρικός Αθλητικός Όμιλος Κρηστώνης, γνωστός και ως ΠΑΟΚ, με έτος ιδρύσεως το 1933.
Σούλης Μαρκόπουλος

Βιογραφικά στοιχεία

Ο Σούλης Μαρκόπουλος αγωνίστηκε ως αθλητής στον Όλυμπο Σαράντα Εκκλησιών και στο Δημόκριτο, με τον οποίο έλαβε μέρος και στο Πρωτάθλημα της Α' Εθνικής Κατηγορίας.
Αμέσως μετά το τέλος της καριέρας του ξεκίνησε από το Δημόκριτο την προπονητική του καριέρα. Έχει εργαστεί σε όλες τις μεγάλες ομάδες της Θεσσαλονίκης: τον ΠΑΟΚ, τον Άρη, τον Ηρακλή και το Μακεδονικό.
Την περίοδο 1993-94 υπέγραψε συμβόλαιο με τον ΠΑΟΚ, αρχικά ως βοηθός προπονητή και, όταν αποχώρησε ο Ντούσαν Ίβκοβιτς, ως πρώτος προπονητής. Βρισκόταν στον πάγκο της ομάδας κατά την κατάκτηση του Κυπέλλου Κόρατς το Μάρτιο του 1994. Την ίδια χρονιά οδήγησε το σύλλογο μέχρι τον τελικό των play-off της Α1.
Το 2008 ψηφίστηκε ως ο κορυφαίος Έλληνας προπονητής της χρονιάς, ενώ την επόμενη περίοδο, 2008-09, οδήγησε το Μαρούσι στην 3η θέση του Πρωταθλήματος. Το 2009 επέστρεψε για τρίτη θητεία στον ΠΑΟΚ όπου και εργάστηκε μέχρι τον Μάιο 2017. Στις 5 Δεκεμβρίου 2010 σε ένα παιχνίδι με τον Ολυμπιακό στο ΣΕΦ, ο ΠΑΟΚ ηττήθηκε με 89-82 όμως ο Σούλης Μαρκόπουλος έγραψε ιστορία, κοουτσάροντας για 489η φορά στην κατηγορία. Με εκείνη προσπέρασε τον Γιάννη Ιωαννίδη και έγινε ο προπονητής με τα περισσότερα παιχνίδια από καταβολής Α' Εθνικής.
Το 2019, μετά από δυο χρόνια απουσίας επέστρεψε τους πάγκους για λογαριασμό του Άρη.
Γιος του Σούλη Μαρκόπουλου είναι ο Χάρης Μαρκόπουλος που επίσης ακολουθεί καριέρα προπονητή.
Δικαιώματα ΛΟΑΤ στη Γαλλία

Η Γαλλία υπήρξε πάντα αρκετά ανεκτική σε θέματα προσωπικής ηθικής και ομοφυλοφιλίας.

Σοδομισμός και ηλικία συναίνεσης

Πριν τη Γαλλική Επανάσταση ο σοδομισμός ήταν σοβαρό αδίκημα και το αναλάμβαναν τα θρησκευτικά δικαστήρια. Η πρώτη Γαλλική επανάσταση κατάργησε τα θρησκευτικά δικαστήρια και ο νέος ποινικός κώδικας του 1791 δεν έκανε καμία αναφορά στις σεξουαλικές σχέσεις μεταξύ ενηλίκων σε ιδιωτικό χώρο. Η φιλελεύθερη πολιτική πάνω σε θέματα σεξουαλικής επαφής συντηρήθηκε και στον Ναπολεόνειο Κώδικα αλλά οι ομοφυλόφιλοι καταδιώκονταν και εισάγονταν σε στρατόπεδα συγκέντρωσης.
Το 1945 η ηλικία συναίνεσης ανέβηκε στα 15 από τα 13 για τους ετεροφυλόφιλους. Το 1974 η ηλικία συναίνεσης για την ομοφυλοφιλία κατέβηκε στα 18 από τα 21 και το 1982 η ηλικία συναίνεσης για ομοφυλόφιλους και ετεροφυλόφιλους εξισορροπήθηκε στα 15.

Νόμοι

Οποιαδήποτε διάκριση με βάση τον σεξουαλικό προσανατολισμό απαγορεύεται από το 1985. Οι ομοφυλόφιλοι και οι λεσβίες επιτρέπεται να υπηρετούν στον στρατό.
Τον Δεκέμβριο του 2004 εγκρίθηκε ένας νόμος που έκανε παράνομα τα σεξιστικά ή ομοφοβικά σχόλια. Η ποινή είναι €45,000 και/ή 12 μήνες φυλάκισης.
Από το 1999 τα ομοφυλόφιλα ζευγάρια μπορούν να κάνουν πολιτικές ενώσεις οι οποίες έχουν όλες της νομικές προστασίες και ευθύνες του γάμου.
Firefox OS

Βασικές τεχνολογίες

Η αρχική ανάπτυξη του Firefox OS πειλλάμβανε τρεις βασικές τεχνολογίες λογισμικού:

Λειτουργικό Σύστημα

Ονομάζεται Gonk, είναι το χαμηλότερο κομμάτι του λειτουργικού συστήματος της πλατφόρμας του Firefox OS. Περιλαμβάνει τον πυρήνα του Linux και Στρώμα αφαίρεσης υλικού (Hardware abstraction layer, HAL). Ο πυρήνας και αρκετές βιβλιοθήκες είναι κοινά έργα ελεύθερου λογισμικού, ενώ άλλα κομμάτια μοιράζονται με το Android. Το Gonk είναι απλή διανομή Linux.

Εμφάνιση Γραφικών Στοιχείων

Ονομάζεται Gecko, είναι μια απλή μηχανή εμφάνισης ιστοσελίδων, η οποία εφαρμόζει τα περισσότερα από τα σημερινά πρότυπα του παγκόσμιου ιστού για HTML, CSS και Javascript. Περιλαμβάνει δικτυακές λειτουργίες, γραφικές, εικονική μηχανή Javascript, μηχανή σχεδίου και porting layers, είναι το λογισμικό που εμφανίσει όλα τα γραφικά στοιχειά του τηλεφώνου, πρόκειται για το ίδιο λογισμικό που χρησιμοποιεί ο περιηγητής firefox για να απεικονίζει τον ιστό.

Γραφικά Στοιχεία

Ονομάζεται Gaia και είναι το σύστημα διεπαφής με τον χρήστη. Ελέγχει ό,τι εμφανίζεται στην οθόνη. Περιλαμβάνει εξ ορισμού υλοποιήσεις της οθόνης κλειδώματος, της αρχικής οθόνης, της εφαρμογής τηλεφωνικών κλήσεων και επαφών, της εφαρμογής για μηνύματα, της εφαρμογής για τη κάμερα και άλλα. Είναι γραμμένη εξ ολοκλήρου σε HTML, CSS και Javascript. Διασυνδέεται με το σύστημα μέσω ανοιχτών δικτυακών API τα οποία υλοποιούνται από το Gecko την μηχανή εμφάνισης ιστοσελίδων. Επειδή χρησιμοποιεί μόνο ανοιχτά πρότυπα, μπορεί να λειτουργήσει και σε άλλα λειτουργικά συστήματα και φυλλομετρητές.
Λαογραφικό Μουσείο Ανδρίτσαινας

Το Λαογραφικό Μουσείο Ανδρίτσαινας ιδρύθηκε το 1981 από τον Εξωραϊστικό Σύλλογο Γυναικών Ανδρίτσαινας, με σκοπό την διάσωση, φύλαξη και διατήρηση της ιστορία της περιοχής.

Ιστορικό

Το μουσείο, τα πρώτα χρόνια της λειτουργίας του, στεγαζόταν σε παλιό αρχοντικό, με αντικείμενα από οικογένειες της Ανδρίτσαινας. Έπειτα μεταφέρθηκε στο τριώροφο αρχοντικό Γεωργίου Κανελλόπουλου, το οποίο κληροδότησε με τα υπάρχοντα έπιπλα κι αντικείμενα, η τελευταία κληρονόμος Γαληνή Κανελλοπούλου. Συνολικά, τα εκθέματα αριθμούνται στα 4000, την περίοδο 1832-1932.

Ενότητες μουσείου

Το μουσείο αναπτύσσει τα εκθέματά του σε τρεις ορόφους:

Ισόγειο

Στο ισόγειο εκτίθενται εργαλεία κι αντικείμενα της αγροτικής ζωής, όπως οικιακά σκεύη, καζάνια, ταψιά, αργαλειός με την υφάντρα, λάμπες και πολλά άλλα.

Πρώτος όροφος

Στον πρώτο όροφο, αναπαρίσταται το αρχοντικό, όπως ήταν, με το σαλόνι, την τραπεζαρία, τα υπνοδωμάτια, την κουζίνα, το χειμωνιάτικο, μαζί και τις φωτογραφίες των προγόνων.

Δεύτερος όροφος

Στον δεύτερο όροφο, όπου είναι μια ενιαία αίθουσα 180 τ. μ. εκτίθενται διάφορα αντικείμενα και παλιές ενδυμασίες, χωρισμένα σε τμήματα, όπως το παλιό κουρείο, γραμμόφωνα, το μπαούλο του ιδρυτικού μέλους της Φιλικής Εταιρείας Παν. Αναγνωστόπουλου. Επίσης, τοποθετημένα σε βιτρίνες, οι στολές της Αμαλίας και του φουστανελά, νυφικά, στολές ηρώων, παιδικά ρούχα, κεντήματα. Ακόμη, έντυπο υλικό, όπως παλιές εφημερίδες, περιοδικά, έγγραφα κ.α.
Σχέσεις Κύπρου και Δανίας

Οι σχέσεις Κύπρου και Δανίας αναφέρεται στις τρέχουσες και ιστορικές διμερείς σχέσεις της Κύπρου και της Δανίας. Η Κύπρος έχει πρεσβεία στην Κοπεγχάγη και η Δανία έχει πρεσβεία στη Λευκωσία. Οι δύο χώρες καθιέρωσαν διπλωματικές σχέσεις στις 2 Νοεμβρίου 1960. Οι δύο χώρες είναι μέλη της Ευρωπαϊκής Ένωσης.
Το 1990, η Δανία έστειλε 342 στρατιώτες στην πολυεθνική Ειρηνευτική Δύναμη των Ηνωμένων Εθνών στην Κύπρο. Οι Δανοί στρατιώτες οργανώθηκαν με τη μορφή ταγμάτων πεζικού. Το 2004 η Δανία εγκαινίασε τη πρεσβεία της στην Κύπρο.
Οι αρχηγοί κρατών της Κύπρου, της Δανίας και της Πολωνίας έχουν δεσμευτεί κοινή δράση για την οικονομική κρίση και τον προϋπολογισμό της ΕΕ για την επταετία 2014-2020.
Στις 27 Απριλίου 1963, οι δύο χώρες υπέγραψαν συμφωνία εναέριων μεταφορών. Τον Μάιο του 1981, οι δύο χώρες υπέγραψαν φορολογική συνθήκη.
Ο Πρόεδρος της Κυπριακής Δημοκρατίας Γλαύκος Κληρίδης επισκέφθηκε τη Δανία τον Ιούνιο του 2002 για να συμμετάσχει σε συνομιλίες για την ένταξη της Κύπρου στην ΕΕ, το Κυπριακό και τις διμερείς σχέσεις Κύπρου και Δανίας. Τον Αύγουστο του 2006, ο Δανός Πρωθυπουργός Άντερς Φογκ Ράσμουσεν επισκέφθηκε την Πράσινη Γραμμή.
Στατική ιστοσελίδα

Στατική ιστοσελίδα (Αγγλικά: static web-page ή flat web-page) ονομάζεται μια ιστοσελίδα της οποίας το περιεχόμενο μεταφέρεται στον χρήστη ακριβώς στην μορφή που είναι αποθηκευμένο στον εξυπηρετητή ιστοσελίδων (web server), σε αντίθεση με τις δυναμική ιστοσελίδα όπου το περιεχόμενο δημιουργείται από μια εφαρμογή η οποία εκτελείται στον εξυπηρετητή ιστοσελίδων. 
Τα περιεχόμενα μιας στατικής ιστοσελίδας εμφανίζονται με την ίδια μορφή σε όλους του χρήστες με την μορφή που είναι αποθηκευμένα στο σύστημα αρχείων του εξυπηρετητή ιστοσελίδων. Οι στατικές ιστοσελίδες είναι αποθηκευμένες συνήθως σε μορφή HTML και μεταφέρονται χρησιμοποιώντας το πρωτόκολλο HTTP.
Επίγονοι (μυθολογία)

Οι Επίγονοι που αναφέρονται στην Ελληνική μυθολογία ήταν οι απόγονοι των Αργείων στρατηγών που είχαν εκστρατεύσει κατά της Θήβας στην εκστρατεία που είναι γνωστή ως «Επτά επί Θήβας». Σύμφωνα με τον Απολλόδωρο αυτοί ήταν ο Βασιλιάς του Άργους Αιγιαλεύς – γιος του Αδράστου, του μόνου που επέζησε από την εκστρατεία των «Επτά επί Θήβας», ο διεκδικητής του θρόνου των Θηβών Θέρσανδρος – γιος του Πολυνείκη, ο Βασιλιάς της Καλυδώνος και ήρωας του μετέπειτα Τρωικού πολέμου Διομήδης – γιος του Τυδέως, ο Βασιλιάς των Μυκηνών Σθένελος – γιος του Καπανέως, ο Βασιλιάς της Αρκαδίας Πρόμαχος – γιος του Παρθενοπαίου, ο Αργείος ήρωας και αργοναύτης Ευρύαλος – γιος του Μικηστέως και οι δυο γιοι του Αργείου μάντη Αμφιάραου: ο Αλκμαίων (ο επιφανέστερος των Επιγόνων) και ο Αμφίλοχος.
Οι παραπάνω επίγονοι, δέκα έτη μετά την ατυχή εκστρατεία των γονέων τους, πλην του Ευρύαλου, κατά των Θηβών, εκστρατεύουν εκ νέου προκειμένου να εκδικηθούν την ήττα και το φόνο των γονιών τους βοηθούμενοι και από Κορίνθιους, Μεγαρείς, Μεσσήνιους και Αρκάδες «πειθόμενοι τεράεσσι θεών και Ζηνός αρωγή». Στη νέα αυτή εκστρατεία το μένος και η ορμή της εκδίκησης των Επιγόνων υπερφαλάγγισε την ισχυρή αμυντική παράταξη των Θηβαίων, οι οποίοι στη συνέχεια κατά συμβουλή του μάντη Τειρεσία αναγκάσθηκαν να παραδώσουν την πόλη τους και με αρχηγό τον Λαοδάμαντα, γιο του σφετεριστή Ετεοκλή, να καταφύγουν «συν γυναιξί και τέκνοις» στην Ιλλυρία. Στη συνέχεια οι Επίγονοι (πλην του Αιγιαλέως που έπεσε στη μάχη) υπό την αρχηγία του Αδράστου, κατ΄ άλλους του Αλκμέωνος, εισήλθαν στη πόλη και αναγόρευσαν Βασιλιά τον Θέρσανδρο, γιο του Πολυνείκη (-ανιψιό του σφετεριστή Ετεοκλή, εγγονό του Οιδίποδα)
Η εκστρατεία αυτή των Eπιγόνων, αν και μεταγενέστερη εκείνης των Επτά επί Θήβας, δεν έχει εξακριβωθεί με την ίδια βαρύτητα της πρώτης ιστορικά, αν δηλαδή αποτελεί προϊόν ποιητικής εφεύρεσης που εξ ανάγκης γεννήθηκε προκειμένου να δικαιολογήσει την άμυνα, τη φυγή των Θηβαίων αλλά και την παρακμή και ασημότητα των Θηβών που ακολούθησε. Γεγονός όμως είναι ότι υπήρξε θέμα έπους εξ 7.000 στίχων αποδιδόμενο κατ΄ άλλους στον Όμηρο, που αμφισβήτησε όμως ο Ηρόδοτος (Δ 32), κατ΄ άλλο σχολιαστή του Αριστοφάνη, στον ποιητή Αντίμαχο τον Τήιο.
Εύμοιρο Ξάνθης

Ιστορία

Τη δεκαετία του '90, στον οικισμό εγκαταστάθηκαν παλιννοστούντες ομογενείς από την πρώην Σοβιετική Ένωση.
Πολιτική πυξίδα

Η πολιτική πυξίδα (αγγλικά: political compass) είναι τύπος σχεδιαγράμματος και μέθοδος ανάλυσης του πολιτικού φάσματος ιδεολογιών η οποία χρησιμοποιεί έναν κοινωνικό και έναν οικονομικό άξονα για τον προσδιορισμό των διαφόρων κοινωνικοοικονομικών φιλοσοφιών και της πολιτικής ιδεολογίας προσώπων ή γενικότερα των θέσεων που εμπίπτουν σε αυτές. Δημιουργήθηκε το 2001 από τον ιστότοπο The Political Compass ο οποίος έχει έδρα το Ηνωμένο Βασίλειο και ασχολείται με την ανάλυση πολιτικών θεωριών με κεντρικούς άξονες τον πολιτικοικονομικό προσανατολισμό και την πολιτικοκοινωνική κατεύθυνση.

Γενικά

Η κύρια θεωρία της πολιτικής πυξίδας είναι πως η πολιτική ιδεολογία είναι δυνατό να εκτιμηθεί πληρέστερα με το να μετρηθεί επί 2 ξεχωριστών και ανεξαρτήτων αξόνων, του οικονομικού (οριζόντιος άξονας) και του κοινωνικού (κάθετος άξονας). Ο οικονομικός άξονας (με τα άκρα του να είναι η Αριστερά και η Δεξιά πολιτική ιδεολογία) αποτυπώνουν το πως θα πρέπει να λειτουργεί η οικονομία, όπου η Αριστερά ορίζεται ως η επιθυμία η οικονομία να βασίζεται στην κοινοκτημοσύνη (είτε μέσω του κράτους, είτε μέσω ενός αποκεντρωμένου δικτύου ανεξάρτητων κοινόβιων), ενώ η Δεξιά ως η επιθυμία η οικονομία να αφεθεί ελεύθερη στο να διαμορφωθεί από τους διάφορους οργανισμούς και άτομα που ανταγωνίζονται ο ένας τον άλλο. Ο κοινωνικός άξονας (με τον Απολυταρχισμό και ελευθερισμό στα άκρα) αποτυπώνει τον βαθμό των κοινωνικών και ατομικών ελευθεριών που επιτρέπονται από ένα πολιτικό σύστημα.

Αποτελέσματα

Το τελικό σχεδιάγραμμα αποτελείται από τις 4 βασικές περιοχές που προκύπτουν από την διασταύρωση των 2 αξόνων, και εντός των περιοχών αυτών σημειώνεται η τοποθεσία της ιδεολογίας, ατόμου, ή οργανισμού βάσει των θέσεων που πρεσβεύει και προωθεί. Το τελικό αποτέλεσμα προκύπτει μετά από ερωτηματολόγιο 61 ερωτήσεων, ωστόσο ο ιστότοπος δεν προσφέρει κάποια ανάλυση του πως αξιολογούνται οι απαντήσεις στις ερωτήσεις ώστε να προκύψει το τελικό αποτέλεσμα και έχει δεχτεί κριτική ως προς την εγκυρότητα των αποτελεσμάτων του.

Ιστότοπος

Η ταυτότητα του προσωπικού πίσω από τον ιστότοπο είνα άγνωστη, πέρα από το γεγονός ότι έχει ως έδρα το Ηνωμένο Βασίλειο, και ότι αποτελεί ιδιοκτησία του οργανισμού με την ονομασία Pace News Limited. Έχουν γίνει διάφορες εκτιμήσεις από ειδησεογραφικούς οργανισμούς και δημοσιογράφους για το ποιός βρίσκεται πίσω από την λειτουργία του ιστότοπου χωρίς να είναι απόλυτα βέβαιο ότι ισχύουν.

Παρόμοια

Παρόμοια σχεδιαγράμματα τα οποία ασχολούνται με την αποτύπωση των διαφόρων πολιτικών προσανατολισμών, είναι το σχεδιάγραμμα Νόλαν και το σχεδιάγραμμα Πουρνέλ.
Ομοσπονδία Καλαθοσφαίρισης Αγγλίας

Ιστορία

Ιδρύθηκε το 1936. Έως το 2008 ονομαζόταν «Αγγλική Ομοσπονδία Καλαθοσφαίρισης» (England Basketball, EB). Έπειτα μετονομάστηκε σε «Ομοσπονδία Καλαθοσφαίρισης Αγγλίας » (Basketball England, BE).

Λογότυπο

Το λογότυπο του οργανισμού έχει εξελιχθεί με το πέρασμα του χρόνου.
Φραντς Κέσλερ

Εργογραφία

Έγραψε αριθμό βιβλίων και εγχειριδίων για την κατασκευή εστίας, για την επικοινωνία με σήματα, για τη χρήση "αναλογικού οργάνου μέτρησης" (απλού υπολογιστή) και για τη χρήση του "Napier's bones" (ενός άλλου υπολογιστή) -- ανάμεσα σε άλλα έργα.

Ζωγραφική

Στη δεκαετία 1620 και 1630, ζωγράφιζε πορτρέτα στην Κολωνία.

Εφευρέσεις

Έγραψε ένα βιβλίο με τίτλο Unterschiedliche bisshero mehrern Theils Secreta oder verborgene, geheime Kunste (Διάφορα κρυμμένα έως τώρα μυστικά ή κρυμμένες τέχνες), το οποίο δημοσιεύτηκε στο Οπενχάιμ το 1616. Τα πρώτα πέντε κεφάλαια αυτού του βιλίου ασχολούνται με την επικοινωνία μέσω λυχνίας σημάτων.
Το ίδιο έτος κατασκεύασε ένα βελτιωμένο μοντέλο καταδυτικού κώδωνα
Κίμπου (φυλή)

Δημογραφικά

Κατά το 1987, ο πληθυσμός των Κίμπου (Kimbu) εκτιμάτο ότι αριθμούσε 78.000 άτομα.
Αιολικό Πάρκο «Μανολάτη - Ξερολίμπα»

Το αιολικό πάρκο στη θέση «Μονολάτη-Ξερολίμπα» του Δ.Δ. Διλινάτων του Δήμου Αργοστολίου του Νομού Κεφαλληνίας, επίσης γνωστό ως αιολικό πάρκο "Τετράπολις", αποτελείται από 17 ανεμογεννήτριες με ονομαστική ισχύ 800KW η κάθε μια, συνολικά δηλαδή το πάρκο αποδίδει ισχύ 13,6 MW. Οι ανεμογεννήτριες είναι τριών πτερυγίων, τύπου Enercon E-48, ενώ η εταιρεία που ανέλαβε την κατασκευή και την εκμετάλλευση του συγκροτήματος είναι η «Τετράπολις Αιολικά Πάρκα Α.Ε.», η οποία σήμερα ονομάζεται "Ελληνική Τεχνοδομική Άνεμος Α.Ε"  και ανήκει στον όμιλο ΕΛΛΑΚΤΩΡ Α.Ε.. Το αιολικό πάρκο είναι διασυνδεδεμένο με το εθνικό δίκτυο ηλεκτροδότησης από τον Οκτώβριο του 2005 και βρίσκεται σε εμπορική λειτουργία από τον Ιανουάριο 2006.